DÔVODOVÁ SPRÁVA

1. KONTEXT NÁVRHU

Štokholmský dohovor o perzistentných organických látkach (ďalej len „dohovor“), ktorý bol schválený rozhodnutím Rady 2006/507/ES[1], nadobudol platnosť 17. mája 2004. Cieľom dohovoru je chrániť ľudské zdravie a životné prostredie pred perzistentnými organickými látkami (ďalej len „POP“). Dohovor poskytuje na základe zásady predbežnej opatrnosti rámec na odstránenie výroby, používania, dovozu a vývozu momentálne dvadsiatich troch prioritných POP, bezpečné nakladanie s nimi a ich bezpečné zneškodnenie a vylúčenie alebo zníženie uvoľňovania určitých neúmyselne vyrobených POP.

Nariadením (ES) č. 850/2004 o perzistentných organických znečisťujúcich látkach[2] sa v právnych predpisoch Únie prevzali záväzky vyplývajúce z dohovoru a Protokolu o perzistentných organických látkach k Dohovoru o diaľkovom znečisťovaní ovzdušia prechádzajúcom hranicami štátov z roku 1979 (ďalej len „protokol“), ktorý bol schválený rozhodnutím Rady 259/2004[3].

V článku 8 ods. 1 dohovoru sa uvádza, že každá strana môže predložiť sekretariátu návrh na zaradenie chemickej látky do príloh A, B alebo C k dohovoru, ktorý potom preskúma Posudzovací výbor pre POP základe článku 8 ods. 3 a 4. Návrh musí obsahovať informácie uvedené v prílohe D. Postup prijímania zmien v prílohách sa riadi článkom 22 dohovoru.

Podľa dostupných vedeckých informácií a správ o preskúmaní a pri náležitom zohľadnení výberových kritérií stanovených v prílohe D k dohovoru vykazuje kyselina perfluoroktánová (PFOA), soli PFOA a látky súvisiace s PFOA, ktorých rozložením v dôsledku vplyvov životného prostredia môže PFOA vzniknúť, vlastnosti typické pre POP. „PFOA a jej zlúčeniny“ ďalej v texte znamená všetky formy týkajúce sa tohto odseku.

Z nedávnej analýzy trhu[4], ktorej vykonanie zadala Európska komisia, vyplynulo, že v roku 2010 vyvíjala v Únii činnosť len jedna spoločnosť vyrábajúca amónium-pentadekafluoroktanoát (APFO). Predmetná spoločnosť ohlásila ukončenie výroby APFO od augusta 2010 a ukončenie jeho komercializácie od novembra 2010. Ďalej z analýzy trhu vyplynulo, že PFOA a APFO sa v Únii používajú predovšetkým pri výrobe fluorovaných polymérov a fluorovaných elastomérov[5] a že k ich uvoľneniu do životného prostredia dochádza v tejto fáze.

Na základe jednohlasného odsúhlasenia výboru členských štátov EÚ podľa nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemických látok (REACH)[6] sa 20. júna 2013 PFOA a APFO zaradili na kandidátsky zoznam látok na povolenie[7], pretože boli identifikované ako látky vzbudzujúce veľmi veľké obavy (SVHC). Skutočnosť, že sa PFOA a APFO určili ako SVHC, vychádzala z dokumentácie[8], ktorú zostavilo Nemecko podľa prílohy XV k nariadeniu (ES) č. 1907/2006. Vedecké údaje uvedené v predmetnej dokumentácii potvrdzujú, že PFOA a APFO spĺňajú podmienky článku 57 písm. c) nariadenia REACH ako látky poškodzujúce reprodukciu zaradené v kategórii 1B a predovšetkým, že takisto spĺňajú kritériá článku 57 d) nariadenia REACH ako látky, ktoré sú perzistentné, bioakumulatívne a toxické (PBT).

Od októbra 2013 sa PFOA a APFO v prílohe VI k nariadeniu (ES) č. 1272/2008 o klasifikácii, označovaní a balení látok a zmesí (nariadenie CLP)[9] zmenenom nariadením Komisie (EÚ) č. 944/2013[10] klasifikovali harmonizovane ako karcinogénne látky kategória 2, látky poškodzujúce reprodukciu zaradené v kategórii 1B a látky toxické pre špecifický cieľový orgán, konkrétne pre pečeň po opakovanej expozícii kategórie 1 (STOT RE kategória 1 – pečeň). Na základe tejto klasifikácie je uvádzanie PFOA a APFO na trh ako látok alebo v zmesiach na účely dodávok verejnosti a ich používanie v Únii od 1. januára 2015 zakázané v súlade s nariadením (ES) č. 1907/2006 zmenenom nariadením (EÚ) č. 317/2014[11].

Odvtedy nemecké a nórske zodpovedné orgány spoločne zostavili dokumentáciu podľa prílohy XV k nariadeniu REACH so zámerom navrhnúť zahrnutie zlúčenín PFOA do postupu obmedzenia podľa nariadenia REACH. Dokumentáciu o obmedzeniach[12] predložili agentúre ECHA 17. októbra 2014 a navrhujú v nej obmedzenie výroby zlúčenín PFOA ako samostatných látok alebo ako zložiek iných látok, v zmesiach alebo vo výrobkoch, ako aj obmedzenie používania týchto zlúčenín a ich uvádzania na trh.

Zlúčeniny PFOA sa z dôvodu ich výnimočných technických vlastností (zabezpečujú odpudivosť voči vode, oleju a mastnote) používajú v rôznych spotrebiteľských produktoch, ako aj v priemyselných aplikáciách. Dôsledkom je uvoľňovanie PFOA, jej solí a súvisiacich látok do životného prostredia vo veľkom meradle. Z celosvetového hľadiska sa podarilo zdroje PFOA výrazne zredukovať v USA, Japonsku a Únii. Treba však zdôrazniť, že výroba fluorovaných polymérov sa presúva do krajín ako Rusko a Čína, kde výroba veľkého podielu fluorovaných polymérov pravdepodobne stále prebieha pomocou PFOA. Dôkazom sú spotrebné výrobky obsahujúce PFOA, ktoré sa do Únie dovážajú z tretích krajín. Celosvetový trh s fluorovanými polymérmi neprestajne rastie (5 – 6 % ročne z celosvetového hľadiska).

V dokumentácii o obmedzeniach sa na základe dostupných informácií odhaduje, že ročne sa do Únie v súčasnosti dováža 40 ton PFOA a jej solí. Ďalej sa odhaduje, že ročne sa v Únii vyrobí 100 – 1 000 ton látok súvisiacich s PFOA a že ďalších 100 – 1 000 ton sa ročne do Únie dovezie. Navyše sa látky súvisiace s PFOA dostávajú do Únie prostredníctvom dovezených výrobkov (napríklad textílií), na ktoré podľa všetkého pripadá výrazný objem látok súvisiacich s PFOA.

Predmetom dokumentácie o obmedzeniach podľa prílohy XV sú nielen dokázané vlastnosti PBT, ktoré sa odrážajú aj v uvedenej klasifikácii podľa REACH a CLP, ale aj potenciál diaľkového prenosu v životnom prostredí (LRT) PFOA a jej zlúčenín. Dokumentácia sa odvoláva na správu OECD z roku 2006, v ktorej sa dospelo k záveru, že PFOA a jej zlúčeniny vykazujú dlhodobý prenos v životnom prostredí a zistili sa aj v takých odľahlých oblastiach ako je Arktída[13]. Podľa dokumentácie ide o potvrdenie skutočnosti, že emisie PFOA a jej zlúčenín predstavujú cezhraničný problém znečisťovania životného prostredia.

Vzhľadom na informácie dostupné v súčasnosti týkajúce sa vlastností PBT a LRT kyseliny PFOA a jej zlúčenín a na základe uvedených štúdií a správ sa navrhuje vychádzať z predpokladu, že PFOA a jej zlúčeniny spĺňajú kritériá prílohy D k dohovoru, a preto ich možno považovať za POP.

PFOA a jej zlúčeniny sa naďalej vyrábajú, používajú alebo neúmyselne uvoľňujú ako emisie vo výrazných množstvách v tretích krajinách. Z dôvodu možného diaľkového prenosu týchto chemických látok do životného prostredia nestačia opatrenia prijaté na vnútroštátnej úrovni alebo na úrovni Únie na zabezpečenie vysokej úrovne ochrany životného prostredia a ľudského zdravia, a preto je potrebné konať v širšom medzinárodnom kontexte.

Do ďalšieho stretnutia Posudzovacieho výboru pre POP v októbri 2015 je vhodné, aby Komisia v mene Únie predložila sekretariátu štokholmského dohovoru návrh na zaradenie PFOA a jej zlúčenín do prílohy A. To predstavuje pozíciu, ktorá sa má prijať v mene Únie na účely článku 218 ods. 9 ZFEÚ.

2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Príslušné orgány členských štátov EÚ v júli 2014 schválili dokument[14] o spoločnej dohode vzhľadom na dohovor, protokol a nariadenie REACH.

Rozhodnutie predložiť návrh na zaradenie PFOA a jej zlúčenín na zoznam v prílohe A k dohovoru vychádza zo záverov uvedeného dokumentu o spoločnej dohode, v ktorom sa uvádza, že postup zahrnutia látky do prílohy XVII (Obmedzenie) k nariadeniu REACH môže prebiehať súčasne s postupom zahrnutia látky do jednej z príloh k dohovoru a navyše, že zavŕšenie postupu obmedzenia určitej látky v rámci REACH by mohlo uľahčiť formulovanie stanoviska EÚ na konferenciu strán, na ktorej sa bude rozhodovať o zaradení predmetnej látky na zoznam v dohovore.

V prípade, že PFOA a jej zlúčeniny budú navrhnuté na zaradenie do zoznamu v prílohe A k dohovoru, začne sa ďalšie obdobie konzultácií a posudzovania za účasti zainteresovaných strán a akýchkoľvek iných strán dohovoru, ktoré prejavia záujem.

3. PRÁVNE PRVKY NÁVRHU

Na základe tohto návrhu sa zostaví informačná dokumentácia podľa ustanovení článku 8 ods. 1 a kritérií prílohy D k dohovoru, podľa ktorého sa sekretariátu dohovoru predloží návrh doplniť PFOA a jej zlúčeniny do prílohy A dohovoru.

2015/0066 (NLE)

Návrh

ROZHODNUTIE RADY

o predložení návrhu na zaradenie dodatočných chemických látok do prílohy A k Štokholmskému dohovoru o perzistentných organických znečisťujúcich látkach v mene Európskej únie

RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 191 ods. 1 v spojení s článkom 218 ods. 9,

so zreteľom na návrh Európskej komisie,

keďže:

(1) Únia 16. novembra 2004 rozhodnutím Rady 2006/507/ES zo 14. októbra 2004 o uzavretí Štokholmského dohovoru o perzistentných organických látkach v mene Európskeho spoločenstva ratifikovala Štokholmský dohovor o perzistentných organických znečisťujúcich látkach[15].

(2) Ako strana dohovoru môže Únia podávať návrhy na zmenu príloh k dohovoru. V prílohe A k dohovoru sa uvádzajú perzistentné organické látky (ďalej len „POP“), ktoré sa majú vylúčiť.

(3) Vzhľadom na dostupné vedecké informácie a správy o preskúmaní a pri náležitom zohľadnení výberových kritérií stanovených v prílohe D k dohovoru vykazuje kyselina perfluoroktánová (PFOA), jej soli a látky súvisiace s PFOA, ktorých rozložením v dôsledku vplyvov životného prostredia môže PFOA vzniknúť, (ďalej len PFOA a jej zlúčeniny) vlastnosti typické pre POP.

(4) V súlade s článkom 59 ods. 1 a dokumentácii[16] podľa prílohy XV k nariadeniu (ES) č. 1907/2 o registrácii, hodnotení, autorizácii a obmedzovaní chemikálií (REACH)[17] sa PFOA a jej amónna soľ (APFO) zahrnuli na kandidátsky zoznam látok vzbudzujúcich veľmi veľké obavy, pretože sa zistilo, že spĺňajú kritériá článku 57 písm. c) uvedeného nariadenia ako látky poškodzujúce reprodukciu zaradené v kategórii 1B, a najmä, že spĺňajú aj kritériá článku 57 písm. d) uvedeného nariadenia ako látka, ktorá je perzistentná, bioakumulatívna a toxická.

(5) Podľa ustanovení článku 69 ods. 4 nariadenia REACH je PFOA a jej zlúčeniny v súčasnosti predmetom dokumentácie podľa prílohy XV[18], predloženého Európskej chemickej agentúre, ktorého účelom je obmedziť výrobu PFOA a jej zlúčenín samotných alebo ako zložiek iných látok, v zmesiach alebo vo výrobkoch, ako aj ich používanie a uvádzanie na trh.

(6) PFOA a jej zlúčeniny sú látky s celosvetovým disperzným použitím a ich prítomnosť sa zisťuje všade v životnom prostredí. Z dôvodu možného diaľkového prenosu PFOA v životnom prostredí nestačia na zabezpečenie vysokej úrovne ochrany životného prostredia a ľudského zdravia opatrenia prijaté na úrovni Únie a je potrebné konať v širšom medzinárodnom kontexte.

(7) Únia by preto mala sekretariátu Štokholmského dohovoru predložiť návrh na zaradenie PFOA a jej zlúčenín do prílohy A k dohovoru. V tomto návrhu a stanovisku Únie k podmienkam zaradenia PFOA a jej zlúčenín na zoznam v prílohe A k dohovoru by sa mali zohľadniť všetky relevantné informácie získané počas prebiehajúceho postupu obmedzenia podľa článkov 68 až 73 nariadenia REACH.

PRIJALA TOTO ROZHODNUTIE:

Článok 1

1. Únia predloží návrh na zaradenie PFOA a jej zlúčenín do prílohy A k Štokholmskému dohovoru o perzistentných organických látkach (ďalej len „dohovor“).

2. Komisia o návrhu v mene Únie informuje sekretariát dohovoru, pričom uvedie všetky informácie požadované podľa prílohy D k dohovoru.

Článok 2

Toto rozhodnutie nadobúda účinnosť dňom jeho prijatia.

V Bruseli

Za Radu

predseda

[1] Ú. v. EÚ L 209, 31.7.2006, s. 1.

[2] Ú. v. EÚ L 158, 30.4.2004, s. 7.

[3] Ú. v. EÚ L 81, 19.3.2004, s. 35.

[4] van der Putte I, Murin M, van Velthoven M, Affourtit F. 2010. Analysis of the risks arising from

the industrial use of Perfluorooctanoic Acid (PFOA) and Ammonium Perfluorooctanoate (APFO)

and from their use in consumer articles. Evaluation of the risk reduction measures for potential

restrictions on the manufacture, placing on the market and use of PFOA and APFO. Európska

komisia, GR pre podnikanie a priemysel.

[5] Fluorované polyméry sú vysokovýkonné plastové materiály a fluorované elastoméry sú vysokoúčinné syntetické kaučuky.

[6] Ú. v. EÚ L 396, 30.12.2006, s. 1.

[7] ED/69/2013 – k dispozícii na stránke: http://echa.europa.eu/documents/10162/b54352de-0f2f-454c-bc83-04f191c560b7.

[8] K dispozícii na stránke: http://echa.europa.eu/documents/10162/1b26b219-6783-4981-9acf-154d620937b4.

[9] Ú. v. EÚ L 353, 31.12.2008, s. 1.

[10] Nariadenie Komisie (EÚ) č. 944/2013 (5. prispôsobenie nariadenia (ES) č. 1272/2008 technickému pokroku), Ú. v. EÚ L 261m 3.10.2013, s. 5.

[11] Nariadenie Komisie (EÚ) č. 317/2014, ktorým sa mení nariadenie (ES) č. 1907/2006, pokiaľ ide o prílohu XVII (CMR látky), Ú. v. EÚ L 93, 28.3.2014, s. 24).

[12] Správa o obmedzení PFOA, ktorú zostavilo Nemecko a Nórsko, uverejnená na webovej stránke agentúry ECHA 17. decembra 2014. K dispozícii na stránke: http://www.echa.europa.eu/web/guest/restrictions-under-consideration.

[13] OECD, 2006. SIDS Initial Assessment Report after SIAM 22 – Ammonium Perfluorooctanoate & Perfluorooctanic Acid (Správa o počiatočnom hodnotení SIDS po stretnutí SIAM 22) s. 1 – 210.

[14] CA/29/2014 – schválený na 15. zasadnutí príslušných orgánov pre nariadenie REACH a CLP (CARACAL) v júli 2014.

[15] Ú. v. EÚ L 209, 31.7.2006, s. 1.

[16] K dispozícii na stránke: http://echa.europa.eu/documents/10162/1b26b219-6783-4981-9acf-154d620937b4.

[17] Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH), Ú. v. EÚ L 369, 30.12.2006, s.1.

[18] Správa o obmedzení PFOA, ktorú zostavilo Nemecko a Nórsko, uverejnená na webovej stránke agentúry ECHA 17. decembra 2014. K dispozícii na stránke: http://www.echa.europa.eu/web/guest/restrictions-under-consideration.